# ELŐTERJESZTÉS

****

**BALATONMÁRIAFÜRDŐ KÖZSÉG**

**ÖNKORMÁNYZAT**

## KÉPVISELŐ-TESTÜLETÉNEK

2020. AUGUSZTUS 10-EI NYILVÁNOS ÜLÉSÉRE

**TÁRGY: KÖZVILÁGÍTÁS LED-ES KORSZERŰSÍTÉSE ESCO KONSTRUKCIÓBAN**

**ELŐADÓ:**

**galácz györgy**

## polgármester

ELŐTERJESZTÉS

**Készült:** Balatonmáriafürdő Község Önkormányzati Képviselő-testületének 2020. augusztus 10-i nyilvános testületi ülésére

**Tárgy**: Közvilágítás LED-es korszerűsítése ESCO konstrukcióban

**Tisztelt Képviselő-testület!**

Balatonmáriafürdő Község Önkormányzata és a Közvil Első Magyar Közvilágítási Rt. 2003. decemberében kötött szerződést a település közvilágítási hálózatának korszerűsítése tárgyban. Részvényátruházási szerződés keretében az önkormányzat a megvásárolt részvények értékének arányában tulajdonos lett a Közvil Zrt-ben. Az akkor felújításra került 881 db lámpatest a közel 20 év elteltével, a technikai fejlődés hatására mára elavult, korszerűtlen, de elsősorban inkább gazdaságtalan üzemeltetésűvé vált.

A NEG Nemzeti Energiagazdálkodási Zrt. megvizsgálta Balatonmáriafürdő, mára közel 1.000 db-os lámpatesttel rendelkező közvilágítási hálózatát és elkészített egy előzetes tanulmánytervet a hálózat energia- és költségcsökkentéssel együtt járó korszerűsítésére vonatkozóan.

A tanulmányban szereplő beruházás ESCO finanszírozásban történő korszerűsítését tartalmazza, 180 hónapos szolgáltatási időtartamra. A javasolt ESCO konstrukcióban a fejlesztés saját forrás nélkül megvalósítható, a szerződéses időszak alatt (15 év) a költségmegtakarításból finanszírozható. Az állami támogatás éves mértéke fedezetet biztosít az önkormányzat fizetési kötelezettségének évenkénti összegére, mely az energiavételezést és a karbantartási díjat is magában foglalja.

ESCO (Energy Saving Cooperation)- finanszírozásnak nevezzük azt a konstrukciót, amelynek keretén belül a kivitelező cég előfinanszírozza a teljes beruházást, s költségei a korszerűsítés következtében az önkormányzatoknál keletkező energiadíj-megtakarításból térülnek meg, melyet az önkormányzatok bérleti díj formájában fizetnek a kivitelező társaságnak.

A megtakarítás három tényezőből tevődik össze:

* a felvett teljesítmény csökkenésből származó villamos-energia költségcsökkenés (változatlan villamos-energia árak mellett)
* a felvett teljesítmény csökkenéséből származó rendszerhasználati díj csökkenés
* az új üzemeltetési konstrukció által létrejött karbantartási díjcsökkenés

A bérleti díjat a fenti három tétel költségcsökkenésének összege adja.

Az előzetes számítások alapján a választott technológiával végrehajtott világításkorszerűsítés hatására az energiamegtakarítás várhatóan 60-65%-os mértékű lesz. A LED fényforrások a várható élettartalmuknak köszönhetően kevesebb és ritkább karbantartást igényelnek, mint a jelenleg használt kompakt fénycsövek, így karbantartási költségmegtakarítást is eredményez.

Az ESCO konstrukció magában foglalja a tervezést, engedélyeztetést, lámpák megvásárlását, telepítését, műszaki átadását, valamennyi kivitelezéssel kapcsolatos költséget, továbbá a karbantartást, üzemeltetést és biztosítást is.

A közvilágítás korszerűsítéséhez első lépésként szükséges a közvilágítási rendszer tételes felmérése, részletes műszaki dokumentáció és pénzügyi konstrukció kidolgozása, valamint a leszerelésre kerülő lámpatestek tulajdonosi viszonyainak rendezése.

(A 2003. évi korszerűsítés során a lámpatestek a Közvil Zrt. tulajdonába kerültek, a későbbi években felszerelt lámpatestek önkormányzati tulajdonban vannak.)

Kérem a Tisztelt képviselő-testületet, hogy a napirenddel kapcsolatban alakítsa ki álláspontját és az alábbi határozatot fogadja el.

**Határozati javaslat**

Balatonmáriafürdő Község Önkormányzati Képviselő-testülete felhatalmazza a polgármestert, hogy a közvilágítás ESCO konstrukcióban történő LED-es korszerűsítésével kapcsolatos előkészítő folyamatokat lebonyolítsa.

A Képviselő-testület felkéri a polgármestert, hogy a részletes kidolgozott műszaki dokumentációt és pénzügyi konstrukciót tartalmazó előzetes tanulmányt a soron következő képviselő-testületi üléses mutassa be.

**Határidő:** értelem szerint

**Felelős:** Galácz György polgármester

Balatonmáriafürdő, 2020.augusztus 7.

Galácz György sk.

polgármester